Bekende winkeleienaar sterf | Netwerk24
Bekende winkeleienaar sterf
Deur Brümilda Swartbooi 06 November 2018 06:02
'n Bekende winkeleienaar van Montagu, MD Habbib (34), is Donderdagoggend op slag in 'n botsing dood.
Dié ongeluk het naby die plaas La Colline, net buite Robertson, plaasgevind.
Die Robertson-polisie het die voorval bevestig. Volgens die polisie het dié ongeluk omstreeks 03:30 plaasgevind.
Habbib se wit Fortuner het reg van voor teen 'n vragmotor gebots. Die bestuurder van die vragmotor het ligte beserings opgedoen.
Medelye en boodskappe van simpatie het op Facebook ingestroom toe nuus oor die botsing bekend geword het. Habbib was die eienaar van drie winkels in Montagu: Busy Corner, Ashbury Superette en Foodzone.
Hy was onderweg van Kaapstad na Montagu toe die botsing plaasgevind het. Volgens 'n vriend van die oorledene, Tito Islam, is Habbib oorspronklik van Bangladesh en woon hy van 2006 in Montagu. Islam sê Habbib was 'n ware heer. "Hy was 'n goeie ou, baie gaaf en glad nie 'n geweldda­dige persoon nie, beslis 'n gentleman."
Islam sê hy sal alles van sy vriend onthou. "Ek gaan na hom verlang, want hy het werklik 'n mooi geaardheid gehad," sê hy.
Volgens die polisie is 'n saak van strafbare manslag geopen en 'n geregtelike doodson­dersoek sal gedoen word.
. Habbib se begrafnis was Sondag 4 November in Kaapstad. Sy liggaam is gister (Maandag) na Bangladesh geneem. Hy laat sy vrou en dogter agter.